Budapesti Általános Iskolások Matematika Versenye  
2013-2014  
5.osztály  
Döntő

Minden megoldásodat indokold!  
Számológépet nem használhatsz!  
Jó munkát kívánunk!

1. Pisti megszámolta, hogy kedvenc könyvében az oldalak számozásához 2014 db számjegyet használtak fel. Zoli, aki Pisti jó barátja, megkérdezte, hogy milyen számmal kezdődik a számozás. Pisti belelapozott a könyvbe, majd közölte: 1-gyel. Zoli kicsit eltűnődött, majd kijelentette: rosszul számoltál! Igaza volt-e Zolinak?
2. Két kosárban összesen 100 barack van. Az egyik kosár harmadrésze annyi, mint a másik kosár fele. Melyik kosárban hány barack van?
3. Egy fiúnak 10 zsebe és 44 db 1 Ft-osa van. Úgy szeretné elrendezni az érméket, hogy minden zsebbe más-más számú Ft-os jusson. Sikerülhet-e ez?
4. Hány kockát ragasszunk össze egy oszloppá, ha az eredeti kocka felszínénél 3-szor nagyobb felszínű testet szeretnénk kapni?
5. Egy élelmiszer automatán 5 gomb van, de mindegyikről hiányzik a felirat, nem lehet tudni, melyik mit ad ki. Vagy mégis? Bence türelmesen figyelt egy darabig. 3 vásárlót figyelt meg: A-t, B-t és C-t.  
   A megnyomta az I. és II. gombokat – kapott zsömlét és kólát.  
   B a IV. és V. gombokat választotta, ezért jégkrémet és nápolyit kapott.  
   C az I., III. és IV. gombokat nyomta, neki zsömle, tea és nápolyi jutott.  
   Ezután Bence a II. és V. gombokat választotta. Mit kapott?